«ROSA SLIM»: Med en konsistens og farge som minner om rosa softis, kvernes store mengder mekanisk utbenet kjøtt ut av en maskin. Separatorkjøttet kalles «rosa slim» av amerikanske medier. Foto: WAVY TV 10

«Rosa slim» blir servert til amerikanske skolebarn

(VG Nett) Amerikanske skolebarn skal få servert kantinemat fra kjøtt som McDonalds nå slutter å bruke.

Audun Beyer-Olsen

Oppdatert 31. mars 2016

Artikkelen er over åtte år gammel

Det amerikanske landbruksdepartementet (USDA) kunngjorde nylig at de vil kjøpe 3,2 millioner kilo med maskinbehandlet slakteriavfall til bruk i skolelunsjer, skriver The Daily.

- At departementet fortsetter å kjøpe dette kjøttet er meningsløst, sier den tidligere matinspektøren ved det amerikanske mattilsynet Gerald Zirnstein.







Han har tidligere advart mot industriproduktet og har sterke innvendinger mot at det han sier ikke kan kalles kjøtt, skal serveres i skolen.

Det var han som døpte produktet «rosa slim» da han var på besøk ved et produksjonsanlegg allerede i 2002.

- Jeg har en to år gammel sønn, og du kan tro at jeg ikke vil at han skal spise «rosa slim» når han begynner på skolen, sier Zirnstein til The Daily.

Kan spre sykdommer

Kjøttet, som på norsk kalles separatorkjøtt, mekanisk utbenet kjøtt eller MUK, er en billig måte å drøye dyrt kjøtt på.

I Norge er det ikke tillatt å lage MUK av storfe og sau, da det kan spre sykdommer som kugalskap, ifølge Mattilsynet.

Derimot brukes separatorkjøtt fra kylling og kalkun i matvarer som nuggets, kjøttboller, snitsler, karbonader og pølser.

I USA har medieoppslagene rundt bruken av kjøttet i skoler skapt mye debatt, og skolene skal nå kunne velge ikke å bruke dette kjøttet, skriver Huffington Post.

Vaskes med ammoniakk

Amerikanske myndigheter hadde lenge slitt med E.coli og salmonella i kjøttdeig, men på 90-tallet fikk det amerikanske dyrematselskapet Beef Products i Sør-Dakota en lys ide. De kunne vaske kjøttet med ammoniakk for å bli kvitt de skadelige bakteriene, skriver New York Times.

I 2011 var 6,5 prosent av alt kjøttet i amerikanske skoler levert av Beef Products. En artikkel fra ABC News avslørte at 70 prosent av kjøttdeig i USA inneholder kjøtt av denne typen.

BAKGRUNN: Kalte maten avfall - produsenten angriper Hellstrøm

FØR PAKKING: Dette bildet, gitt ut av produsenten Beef Products Inc., viser mekanisk utbenet kjøtt før det blir pakket og sendt avgårde til matprodusenter. Foto: AP Photo/Beef Products Inc.

Femten prosent MUK

Kjøttet er rester etter vanlig kjøttproduksjon. Dyreskrotter sentrifugeres for å sørge for at slintrene løsner og disse males så opp i enorme kverner. Deretter behandles kjøttet med ammoniakk løst opp i vann, såkalt ammoniumhydroksid (E527).

I USA er det tillatt å tilsette 15 prosent MUK i kjøttdeig, og USDA sier i en uttalelse at alt kjøtt de kjøper holder de høyeste standardene.

Både amerikanske dagligvare- og hurtigmat-kjeder skal lenge ha brukt det prosesserte kjøttet i sin produksjon, men i januar kunngjorde McDonald's at de vil slutte å bruke «rosa slim» i sine hamburgere.

I Norge sier Margaret Brusletto, kommunikasjonsdirektør hos McDonalds, at det er en uaktuell problemstilling.

- Vi bruker ikke MUK. Vi bruker 100% rent norsk storfekjøtt fra Nortura.

Har det vært vurdert å bruke MUK i McDonald's i Norge?

- Nei, ikke i det hele tatt. Det har aldri vært vurdert, sier Brusletto til VG Nett.

- Ikke menneskeføde

Kjendiskokk Eivind Hellstrøm har tidligere uttalt at han går til krig mot MUK.

- Hud, brusk, bein, fett. Alle delene som vanligvis går i søpla kjøres gjennom en kjøkkenmaskin. Ved å ha i en rekke tilsetningsstoffer står vi til slutt igjen med en ubestemmelig masse. Dette kalles i industrien for MUK. Avfallet fra industrien, sa Hellstrøm på TV i 2011, mens han demonstrerte foran en sjokkert familie på sju.

I en hamburgertest gjort av Assocciated Press, sier matredaktøren at den behandlede burgeren smakte lite, ga ikke fra seg kjøttsaft og inneholdt deler av brusk.

Hellstrøm går langt i å kalle MUK for et dårlig produkt.

- I norsk matindustri brukes det mye MUK. Det er det siste man klarer å suge ut av dyrekroppen. Jeg synes MUK er et produkt som ikke egner seg for menneskeføde, sier Hellstrøm til VG Nett.

Holder seg unna hermetikk

Hellstrøm som er kjent for å servere gode retter på TV, holder seg helt unna hermetikk som han mener inneholder MUK.

RASER MOT MUK: Kjendiskokk Eivind Hellstrøm synes ikke MUK er menneskemat. Foto: Eivind Griffith Brænde



- Jeg vil ikke spise kjøttboller i tomatsaus. Det er jo den siste prosessen for å få maksimalt ut av knokler, ben og rester, og man kaller det for kjøttkaker på boks eller lignende. Hvis man har litt innsikt i matproduksjon, tror jeg det vil støte mange mennesker, sier Hellstrøm.

Han sier det mekanisk utbenede kjøttet godt kan havne på pizzaen.

- Man vet jo egentlig ikke hva det er i pizzakjøtt. Hvor på dyret finnes pizzakjøttet? spør kokken ironisk.

Hellstrøm etterlyser bedre kontroll av norsk matproduksjon.

- Veldig ofte får man en bekreftelse på at folk ikke bryr seg om hva de spiser, og matindustrien er veldig flinke til å lage reklamer. Produksjonen bør være transparent. Det er for lite fokus på hva som foregår i matindustrien. Hvem er det som bryr seg om det? Det er glemt etter få dager, sier Hellstrøm.

SE KJENDISKOKKEN JAMIE OLIVER LAGE «ROSA SLIM» PÅ YOUTUBE

Publisert: 24.03.12 kl. 23:26 Oppdatert: 31.03.16 kl. 11:24

Les også